Euroopan parlamentin päätöslauselma,

joka sisältää huomautukset päätökseen vastuuvapaudesta Euroopan unionin yleisen talousarvion toteuttamisesta varainhoitovuonna 2002 (Pääluokka VII — Alueiden komitea)

EUROOPAN PARLAMENTTI, joka

ottaa huomioon varainhoitovuoden 2002 konsolidoidun tulostilin ja taseen (I5-0034/2003 — C5-0088/2004),

ottaa huomioon tilintarkastustuomioistuimen vuosikertomuksen varainhoitovuodelta 2002 ja toimielinten vastaukset (C5-0583/2003) [1],

ottaa huomioon tarkastuslausuman tilien luotettavuudesta ja tilien perustana olevien toimien laillisuudesta ja asianmukaisuudesta, jonka tilintarkastustuomioistuin on antanut EY:n perustamissopimuksen 248 artiklan mukaisesti (C5-0583/2003),

ottaa huomioon neuvoston 9. maaliskuuta 2004 antaman suosituksen (C5-0145/2004),

ottaa huomioon EY:n perustamissopimuksen 272 artiklan 10 kohdan ja 275 artiklan,

ottaa huomioon 21. joulukuuta 1977 annetun varainhoitoasetuksen [2] 22 artiklan 2 ja 3 kohdan ja 25. kesäkuuta 2002 annetun varainhoitoasetuksen [3] 50 artiklan,

ottaa huomioon työjärjestyksen 93 a artiklan ja liitteen V,

ottaa huomioon talousarvion valvontavaliokunnan mietinnön (A5-0228/2004),

1. panee merkille alueiden komitean puheenjohtajan 16. joulukuuta 2003 antamat vastaukset talousarvion valvontavaliokunnan 26. marraskuuta 2003 lähettämään kyselyyn;

2. panee merkille, että tilintarkastustuomioistuin havaitsi varainhoitovuotta 2002 koskevassa kertomuksessaan samat säännönvastaisuudet kuin petostentorjuntavirasto (kohta 9.23);

3. muistuttaa, että parlamentti myönsi alueiden komitealle vastuuvapauden varainhoitovuodelta 2001 vasta 29. tammikuuta 2004 [4], lisäksi parlamentti kehotti vastuuvapauspäätökseen liittyvässä päätöslauselmassaan (21 kohta) alueiden komiteaa "(...) toimittamaan kattavan raportin (…) nykyisestä vastuuvapautta koskevasta päätöksestä hyvissä ajoin, jotta tämä voitaisiin ottaa huomioon vuoden 2002 vastuuvapausmenettelyn yhteydessä; (...)";

4. pitää myönteisenä, että lukuisten rakenteellisten, hallinnollisten ja taloudellisten ongelmien tarkastelemista ja ratkaisujen ehdottamista varten perustetaan työryhmiä, joihin toimielimen henkilöstö ja ulkoinen neuvonantaja osallistuvat; ei ole kuitenkaan vielä vakuuttunut siitä, että työryhmät johtaisivat merkittäviin parannuksiin niin kauan kuin hallintokulttuuri säilyy ennallaan; korostaa, että uudistuksen ja uudistumisen ilmapiirin luominen edellyttää komission Eurostat-asiassa antaman esimerkin noudattamista eli johtavien virkamiesten ja heidän työmenetelmiensä läpikotaista tarkistamista sekä sisäisen tarkastuksen noudattamista;

5. odottaa vahvistusta sille, että komitea on vahvistanut sisäisen tarkastuksen yksikköään parlamentin hyväksymillä A7- ja B5-viroilla, ja toivoo perusteluja, mikäli palvelukseen ottaminen viivästyy entisestään;

6. pitää yleisesti ottaen yllättävänä, että OLAFin havainnot ja suositukset on laiminlyöty, ja toteaa, että todellinen uudistus käynnistyy vasta aiempien virheiden ja heikkouksien tunnustamisesta;

7. ottaa huomioon, että alueiden komiteaa koskeva Euroopan parlamentin päätöslauselma [5] oli hyvin kriittinen; pitää valitettavana, että varainhoidon valvojaa on kohdeltu OLAFin selonteossa kuvatulla tavalla;

8. ottaa huomioon, että alueiden komitean puheenjohtaja toimitti 17. helmikuuta 2004 valiokunnan puheenjohtajalle ja esittelijälle hallintouudistusta koskevan työsuunnitelman, joka on pantava täytäntöön lähikuukausina, muistuttaa jo nyt, että toimien täytäntöönpano tarkastetaan vuotta 2003 koskevassa vastuuvapauden myöntämismenettelyssä; muistuttaa, että parannukset on suunniteltava siten, että toivottu edistys voidaan todentaa;

9. kiittää talous- ja sosiaalikomiteaa (TSK) ja alueiden komiteaa Belliard-rakennuksen kunnostustyön edistymistä koskevan kertomuksen antamisesta 26. kesäkuuta 2003 [6]; sen mukaan Belliard-rakennus luovutetaan käyttöön 31. toukokuuta 2004; pyytää selvitystä siitä, miksi varainhoidon valvoja ei ole laatinut vuotta 2002 koskevaa tarkastuskertomusta; tiedustelee, onko vuonna 2002 esiintynyt muitakin säännönvastaisuuksia;

10. arvostelee alueiden komiteaa siitä, ettei se ole korvannut varainhoidon valvojan henkilöstöä tai antanut hänelle tarvittavia tietoja vuotta 2002 koskevaa tarkastuskertomusta varten;

11. panee tyytyväisenä merkille, että alueiden komitea alkaa soveltaa mallipäätöstä petosten, lahjonnan ja yhteisöjen etua vahingoittavan muun laittoman toiminnan torjumista koskevien sisäisten tutkimusten edellytyksistä ja yksityiskohtaisista säännöistä;

12. pyytää alueiden komiteaa toteuttamaan tarvittavat toimet sisäisen tarkastajan täydellisen riippumattomuuden varmistamiseksi;

13. pitää tässä yhteydessä myönteisenä, että työvaliokunta päätti 10. helmikuuta saattaa väärinkäytösten paljastamista ("whistleblowers") koskevat määräykset yhdenmukaisiksi komission nykyisin soveltamien määräysten kanssa siten, että väärinkäytösten paljastajat saavat mahdollisuuden kääntyä myös toimielimen ulkopuolisen tahon puoleen, jotta heidän anonymiteettinsä säilyminen varmistuisi;

14. katsoo tämän menettelyn olevan tehokas ainoastaan siinä tapauksessa, että henkilöstö on tietoinen siitä; kannustaa alueiden komiteaa varmistamaan, että asiaa koskevat tiedot ovat vapaasti henkilöstön saatavilla;

15. muistuttaa, että alueiden komitean työvaliokunta kehotti 18. marraskuuta 2003 pääsihteeriä selvittämään, olisiko virkamiehiä vastaan käynnistettävä kurinpitomenettely; arvostelee sitä, että hallintotutkimus saatetaan päätökseen vasta huhtikuussa ja että hallinto on jo nyt todennut, ettei sisäistä tarkastajaa ole painostettu eikä peloteltu;

16. muistuttaa edellä mainitusta parlamentin 29. tammikuuta 2004 antamasta päätöslauselmasta (22 kohta), jossa korostetaan, että alueiden komitean puheenjohtajan on varmistettava, että sisäisen tarkastajan virkaa ja henkilöä kunnioitetaan ja että hänen neuvonsa otetaan vakavasti;

17. panee merkille, että alueiden komitea otti vuonna 2003 käyttöön uuden henkilöstöpolitiikan; palaa tähän asiaan varainhoitovuoden 2003 vastuuvapauden myöntämistä koskevan päätöslauselman yhteydessä;

18. panee merkille, että alueiden komitea käytti vuonna 2002 noin 100000 euroa tutkimukseen; tiedustelee, kuinka aiheet on valittu ja miten tutkimuksia on käytetty; tiedustelee, onko tutkimusten hyötyä arvioitu.

[1] EUVL C 286, 28.11.2003, s. 1.

[2] EYVL L 356, 31.12.1977, s. 1.

[3] EYVL L 248, 16.9.2002, s. 1.

[4] EUVL L 57, 25.2.2004, s. 8.

[5] Hyväksytyt tekstit 29.1.2004, P5-TA(2004) 0048.

[6] Muistio talousarvion valvontavaliokunnalle, kertomus Belliard-rakennuksen kunnostustöiden etenemisestä 26. 6.2003.

--------------------------------------------------